Όναρ

Οι Όναρ είναι ελληνικό μουσικό συγκρότημα που δημιουργήθηκε το 1998 και ξεκίνησε ως ντουέτο από τους Λευτέρη Πλιάτσικα και Πένυ Ρομαντάνη. Το όνομα του συγκροτήματος είναι εμπνευσμένο από την αρχαία ελληνική λέξη όναρ που σημαίνει όνειρο.

Ιστορία

Οι Όναρ κυκλοφόρησαν τον πρώτο τους δίσκο το 1999 με τίτλο «Το έργο που παίζουν τα μάτια σου». Ο δίσκος περιλάμβανε δημιουργίες του Λευτέρη Πλιάτσικα και παράχθηκε από τον αδελφό του Λευτέρη και γνωστό τραγουδιστή και μέλος ενός άλλου συγκροτήματος (Πυξ – Λαξ) τον Φίλιππο Πλίατσικα. Σε γενικές γραμμές ο δίσκος είχε θετική ανταπόκριση από το κοινό με αγαπημένα τραγούδια όπως «Γαλάζιες Ερωμένες», «Χάρτινα Φανάρια» , «Με τρομάζεις» που βοήθησαν να γίνει ο δίσκος χρυσός.
Το δεύτερο άλμπουμ κυκλοφόρησαν το 2000 με τον τίτλο «Μην πετάς θα σε δουν». Στον δίσκο είχε συμμετοχή η Τερέζα Σαλκγουέιρο τραγουδίστρια ενός φημισμένου πορτογαλικού συγκροτήματος τους Madredeus. Επίσης στον δίσκο συμμετείχε και ο Μάνος Ξυδούς σε δυο τραγούδια, έτσι και ο δεύτερος δίσκος είχε μεγάλη επιτυχία.
Ακολούθως το 2003 οι Όναρ κυκλοφόρησαν και το 3ο τους άλμπουμ με τον τίτλο «Αλαντίν, τελείωσαν οι ευχές σου». Συμμετοχή στο δίσκο είχε ο Βασίλης Παπακωνσταντίνου στην μεγάλη επιτυχία και σαν cd-single νωρίτερα «Δεν χρωστάω σε κανένα», ενώ από αυτή τη δισκογραφική δουλειά ξεχώρισαν τραγούδια όπως «Φυσάει στα σταυροδρόμια του κόσμου» (σε ποίηση Τάσου Λειβαδίτη), «Να σαι καλά» και «Πόσα πλοία έχω χάσει».
Τα επόμενα τρία χρόνια κυκλοφόρησαν ακόμη δύο άλμπουμ με όνομα «Στην άκρη της γης» και «Πού ταξιδεύεις;» με πολλά τραγούδια που γνώρισαν μεγάλη επιτυχία όπως το «Μη φύγεις», «Πέτα με ψηλά», «Κύματα του Αιγαίου», «Μαχαίρια τώρα τα φιλιά σου», κ.α. 
Τον Δεκέμβριο του 2006 κυκλοφόρησε ένας από τους τελευταίους τους δίσκους με τίτλο «Τίποτα δεν είναι όπως φαίνεται» ο οποίος επίσης κατέγραψε μεγάλη και πολύ επιτυχημένη πορεία και ξεχώρισαν τραγούδια όπως το «Περασμένα μεσάνυχτα», «Αν αγαπάς» , «Κασέτα, κ.α.

Οι πιο πρόσφατες εμφανίσεις και η επιστροφή τους

Το 2017 οι ΄Οναρ επανήλθαν με νέα κυκλοφορία δίσκου με το όνομα «17». Ένα διπλό άλμπουμ που συμβολίζει τα 17 χρόνια παρουσίας του συγκροτήματος στην ελληνική μουσική σκηνή. Το άλμπουμ περιλαμβάνει γνωστά και πολυαγαπημένα τραγούδια, καθώς επίσης και ένα καινούργιο κομμάτι, με τον τίτλο «Η ψυχή μου δεν ησυχάζει». Στον δίσκο συμμετέχουν και τραγουδούν με τον Λευτέρη Πλιάτσικα ο Νίκος Ζιώγαλας («Σαν παιδί να γελάς»), ο Φίλιππος Πλιάτσικας («Χάρτινα Φανάρια»), ο Γιάννης Κότσιρας («Δεν ξέρω τίποτα για μένα»), ο Λαυρέντης Μαχαιρίτσας («Γαλάζιες ερωμένες») και η Νίκη Οικονόμου στο μοναδικό δίγλωσσο κομμάτι του δίσκου («Μια μέρα του καλοκαιριού/The future lies in your hands»).

Περιοδείες και συναυλίες(συνεργασίες)

Οι Όναρ από την κυκλοφορία του πρώτου τους δίσκου μέχρι σήμερα, κάνουν συνεχώς συναυλίες σε όλη την Ελλάδα, έχουν συμμετάσχει στα μεγαλύτερα φεστιβάλ, έχουν συνεργαστεί με τους σημαντικότερους εκπροσώπους της Ελληνικής σκηνής όπως: Φίλιππο Πλιάτσικα, Λαυρέντη Μαχαιρίτσα, Διονύση Τσακνή, Βασίλη Παπακωνσταντίνου, Σάκη Μπουλά, Λάκη Παπαδόπουλο, κ.α. έχουν συμμετάσχει στις συναυλίες αφιέρωμα στον Λευτέρη Παπαδόπουλο στο Μέγαρο μουσικής Αθηνών και Θεσσαλονίκης σε καλλιτεχνική επιμέλεια Γιώργου Νταλάρα.